Annonce

GADBJERG - Selv lovlydige borgere kan få nok af politikernes og embedsværkets hang til regler for alting. Det gælder også Kaj Busk fra KB Køleteknik i Gadbjerg.



- Selvfølgelig skal vi overholde reglerne, lige gyldigt hvor tossede de er. Det har jeg altid gjort, også selv om lysten til civil ulydighed stiger i takt med antallet af regler, siger Kaj Busk.



Men selv om man er lovlydig kan man måske godt få presset en form for protest ind i lovlydigheden. Sådan tænkte Kaj Busk og han kastede sig over nærlæsningen af de mange papirer, der altid følger med nye regler og love.



På de mange sider gives nøje anvisninger af, hvordan man som borger har at forholde sig, hvis man vil undgå en af de bøder, der kan ødelægge den gode stemning flere uger frem i tiden.



Ved disse studier fandt Kaj Busk ud af, at der intet sted står noget om, hvilke tal, der skal bruges til at synliggøre CVR-nummeret.



- Fint. Så bruger jeg romertal, tænkte han.



Og så tænkt, så gjort. KB-Køletekniks bil nummer 1, som han kører, fik CVR nummeret trykt med romertal.